Jan Hus (1369 i den lille by Husinec i det sydlige Böhmen − 6. juli 1415 i Konstanz) var en af de første reformatorer inspireret af englænderen John Wycliffe. Hans tilhængere blev kaldt hussitter, og de iværksatte flere religiøse, sociale og politiske opstande. Den katolske kirke reagerede kraftigt mod hussitterne og bandlyste Jan Hus i 1411. I 1415 blev han dømt som kætter og brændt på bålet. Han gik på Karlsuniversitetet i Prag og blev præsteviet og dekan her. Universitetet var specielt ved, at den katolske kirke ikke deltog i ledelsen. Universitetet ligger i forbindelse med Bethlehemskapellet, og her prædikede Jan Hus. Han prædikede på tjekkisk og mod sædvane ikke på latin. Det vakte stor interesse, og hans prædikener blev populære og spredte reformationstankerne langt ud over det akademiske miljø. Reformationstankerne var skabt sammen med kollegerne på universitetet.  Efterdønninger Jan Hus sætter sig spor i historien om reformationen og er nationalhelt i Tjekkiet. I Prag er han hyldet med et museum. Som nationalist havde han inspiration fra Jan Milic. Den bøhmiske reformation overlevede i 200 år med opblomstringen af den böhmiske og Mähriske brødremenighed, indtil de protestantiske fyrsters nederlag ved Det Hvide Bjerg i 1620,under 30-årskrigen. Nogle få brødre søgte tilflugt hos Grev Zinzendorf og fortsættelsen af historien hedder den Herrnhutiske Brødremenighed.